Publication: Magyar Közlöny
Issue: MK-2001-110 (Year: 2001, Number: 110)
Era: 1990-2004
Section: a 19/2001. (X. 10.) BM rendelethez
Paragraph Index: 78

a 19/2001. (X. 10.) BM rendelethez „RENDŐR szakképesítés szakmai és vizsgáztatási követelményei IV. A szakmai vizsgáztatásra vonatkozó előírások Az iskolarendszerű és az iskolarendszeren kívüli szakképzést követő szakmai vizsgát a szakmai vizsgáztatás általános szabályairól és eljárási rendjéről szóló 26/2001. (VII. 27.) OM rendelet előírása szerint a belügyminiszter által feljogosított szakképző intézményben és az intézmény mellett működő vizsgabizottságok előtt kell letenni. A szakmai vizsgára bocsátás feltétele az iskolarendszerű képzést követően: — a Központi Programban előírt tantárgyak tananyagaiból (moduljaiból) folytatott tanulmányok eredményes befejezése, — a Központi Programban meghatározott időtartamú és formájú szakmai gyakorlat eredményes teljesítése, — az előírtaknak megfelelő gépjárművezetői engedély. A szakmai vizsgára bocsátás feltétele az iskolarendszeren kívüli képzést követően: — a III. fejezetben előírt szakmai követelmények alapján készült képzési programban foglaltak elsajátítása, — rendelkezzen a Belügyminisztériumnál, a BM irányítása alá tartozó rendvédelmi szerveknél eltöltött hivatásos szolgálati vagy három év közszolgálati, közalkalmazotti jogviszonnyal vagy munkaviszonnyal, — az előírt gépjárművezetői engedély, illetve annak a szakmai vizsga időpontjáig történő megszerzése. A rokon (határrendész) szakképesítéssel jelentkező az átképzésre vonatkozó Központi Programban leírtak teljesítését követően bocsátható szakmai vizsgára. A szakmai vizsga részei Írásbeli vizsga A belügyminiszter által kiadott feladatsor megoldása, amely a rendészeti igazgatási ismeretek elsajátítását ellenőrzi. Tantárgy: Rendészeti igazgatási ismeretek Időtartam: 120 perc. Gyakorlati vizsga A szakmai vizsgát szervező intézmény által a vizsga tantárgyaiból összeállított, megtörtént vagy kitalált, videofelvételen rögzített vagy írásos formában feldolgozott események, cselekmények jogi és rendőr-szakmai, elméleti-gyakorlati szempontú, komplex megoldása, valamint a kapcsolódó elméleti kérdések megválaszolása. Tantárgy: Közrendvédelmi ismeretek Csapatszolgálati ismeretek Közlekedési ismeretek Szóbeli vizsga A szóbeli vizsgán a vizsgázó egy tételt húz, és a tantárgy témaköreiből összeállított — a belügyminiszter által kiadott — kérdéseket kell megválaszolnia. Tantárgy: Nyomozási ismeretek A vizsga értékelésére vonatkozó előírások Az írásbeli és szóbeli vizsgarészt egy-egy, 1—5-ig adható érdemjeggyel kell értékelni, amelyeknek számtani átlaga adja a szakmai elmélet osztályzatát. A gyakorlati vizsgarész tantárgyankénti érdemjegyeinek számtani átlaga adja a vizsga szakmai gyakorlati osztályzatát.”

Source: https://magyarkozlony.hu/hivatalos-lapok/a10524c3795aad5ff94a7c153b24ce658eda5f57/dokumentumok/463c80c96c696a7408518b237e742652cacc4b56/letoltes